UZNESENIE SÚDU PRE VEREJNÚ SLUŽBU (prvá komora)
z 31. marca 2009
Vec F‑146/07
Luigi Marcuccio
proti
Komisii Európskych spoločenstiev
„Verejná služba – Úradníci – Žiadosť o vykonanie vyšetrovania o incidente, ktorého bol žalobca údajne obeťou – Žaloba o náhradu škody – Žaloba bez zjavného právneho základu – Zjavná neprípustnosť“
Predmet: Žaloba podaná podľa článku 236 ES a článku 152 AE, ktorou pán Marcuccio navrhuje najmä zrušiť rozhodnutie Komisie, ktoré nevyhovelo
jeho žiadosti o začatie vyšetrovania o udalosti, ku ktorej došlo v čase, keď bol pridelený na delegáciu Komisie v Angole,
ako aj náhradu škody, ktorú údajne utrpel v súvislosti s touto udalosťou
Rozhodnutie: Žaloba sa zamieta sčasti ako zjavne neprípustná a sčasti ako bez zjavného právneho základu. Žalobca je povinný nahradiť trovy
konania.
Abstrakt
Úradníci – Žaloba – Predchádzajúca administratívna sťažnosť – Lehoty – Preklúzia – Opätovné začatie – Podmienka – Nová skutočnosť
(Služobný poriadok úradníkov, články 90 a 91)
Možnosť predložiť žiadosť v zmysle článku 90 ods. 1 služobného poriadku neumožňuje úradníkovi, aby sa odchýlil od lehôt stanovených
článkami 90 a 91 služobného poriadku na podanie sťažnosti a žaloby tým, že nepriamo spochybní prostredníctvom takej žiadosti
skoršie rozhodnutie, ktoré nebolo napadnuté v stanovených lehotách. Z toho vyplýva, že iba existencia nových a podstatných
skutočností môže odôvodňovať podanie návrhu na nové preskúmanie skoršieho rozhodnutia, ktoré nadobudlo právoplatnosť.
(pozri body 39 a 47)
Odkaz:
Súdny dvor: 13. novembra 1986, Becker/Komisia, 232/85, Zb. s. 3401, bod 8